Представяне на едно изследване

/при откриване на срещата-разговор „Антропоними в родословните структури от село Коноп (Кулфаллар)“,

читалище „Възраждане 1928“, София, 17.09.2019 г./  


Срещата ни днес – в деня на София, на Вяра, Надежда и Любов, в културните предели на деветдесетгодишното Народно читалище „Възраждане 1928“, таи особена двузначност: от една страна, съм пред Вас като председател на читалището, приветствайки всяко представяне на стойностна книга, а, от друга, съм като редактор на тази книга („Антропоними в родословните структури от село Коноп (Кулфаллар)“, издателство „Фабер“, 2019), която вече окачествих като стойностна. Разбира се, времето ще покаже дали това е така, защото пред преценката му, или по-скоро пред една бъдеща обоснована критика на книгата, ще се измерва същината на приноса на тази, както и на всяка друга книга.  


Двузначността обаче не е повод за притеснение. Напротив, тя дава едновременно вътрешния поглед – този на редактора, и външния – този на представителя на една културна институция, за която книгата е не само в емблемата й, но стои и като фундамент на цялостната й дейност. Тук обаче присъстваше еднозначност в двузначността, в споменатия вътрешен и външен поглед, защото имах гледната точка на филолога и като редактор, и като председател на читалището. Това не ме отдалечи от обективната оценка и тогава, когато авторът-ономаст – Хасан Хасан – се обърна към мен с молба за редакторска намеса.


Първото електронно писмо, което получих, бе от дата 04 юни 2016 г. и съдържаше суровия текст на разработката, както и следното пожелание от автора: „Плодотворно четене и имай търпение и кураж“. В този момент бе единствено видимо, че се касае за локално изследване (визиращо родословните структури в едно търговищко село), предаващо онзи дял от лексикологията, който изучава личните и фамилните имена. Но интересът бе налице, защото четях не често експлоатираната краеведска тематика, а изследване с (научен) потенциал.    


След прочитането на текста бях изненадан, че изследването бе надскочило чисто регионалните рамки. Основната му цел бе „както събирането и систематизирането на антропоними и представянето им в родословни структури, така и на характерните за селото форми за изразяване на семейните и родовите връзки с последващ преглед на процеса на именуване и на именните особености“, като се поставяха пет главни задачи: 1. да се съберат антропонимите при теренно проучване [което представлява голям позитив на изследването, б.р.]; 2. да се систематизират личните имена, като членове на отделните родове, при съставяне на родословните структури; 3. да се представят употребяваните в селото специфични думи, изразяващи структурни елементи на семейството и родовите връзки, а също и прозвищни, галени и други именни форми; 4. да се разгледа именуването като характерна човешка дейност през призмата на поведенческата география; 5. да се направят заключения относно характерните за родовете форми и категории, свързани с личните имена и особеностите на процеса на именуване в хронологичен и хорологичен (пространствен) аспект“ (с. 10). 


Тоест, ставаше въпрос за специфично проучване, което трябваше да даде отговори на горните цели и задачи, но простираше ръце към ново, приносно начало, водещо към „Именуването като характерна човешка дейност в изследваните родове през призмата на поведенческата география“ (с. 30). Какво бе основанието за това?


Поведенческата география на Даниъл Монтело (Behavioral Geography), върху основата, на която стъпва проучването, е онова „направление в хуманитарната география, което се опитва да разбере човешката дейност в пространството, мястото и околната среда, като я изучава на ниво отделната единица за анализ, т.е. на нивото на индивида“ (с. 30). А изследователите, работещи в полето на поведенческата география, „анализират данни за поведението на отделните хора, като отчитат, че индивидите се различават помежду си“, както и че те се „отличават по много признаци, които оказват влияние върху решенията и поведението им в пространството и мястото“ (с. 31). Този факт е общовалиден, но може да се приложи и в конкретното изследване, със своите специфики и вариации.


Хасан Хасан прави именно това, и то издържано – в част втора, глава трета на изследването, като в заключение пише, че „Тези вариации съществуват предимно на нивото на отделната личност, но те могат да бъдат обобщени посредством много различни променливи – например пол, социално установени роли, етническа принадлежност, социална класа, жилищна среда, интелектуални способности, образование, език и много други“ (с. 32). Авторът също така добавя и конфесионални изисквания при именуването през съответния исторически период, което следва да бъде напр. „с хубави имена“, „с имена на пророци“ (с. 33).  


Всички тези компоненти на именуването обаче биха били необходимо, но недостатъчно условие за смисловата опора на проучването, ако авторът не бе изложил важна, собствена хипотеза: „Именуването в изследваната териториално неконсолидирана родова общност е част от личностното поведение. То е изградено в специфична физико-географска и социално-икономическа среда в определена етноконфесионална общност. В различна степен в хронологичен и хорологичен аспект поведението е силно повлияно от характерните променливи на нивото на отделната личност и семейната двойка“ (с. 34).  


Считам, че с цялостното си проучване, в частност с тази неизменна част от него, която наричам хипотеза на Хасан, изследването добива значимост като ономастичен факт, надхвърлящ границите на регионалното, и заема място в ценностните анали на ономастиката (като трябва да се отбележи и фактът на детайлното описание – в таблици и с предхождащи обяснения и уточнения – на  родословните структури, произхождащи от с. Коноп).


Последният имейл, свързан с изследването, преди отпечатването, бе от дата 24 февруари 2019 г. и бе за корицата и паратекста на изданието. Както забелязвате, става дума за период от над две години и половина, като илюстрирам само редакторския процес, а не предхождащото го систаматизиране и написване на труда. Но още преди тази последно спомената дата, вече можех да нарека изследването книга, защото Хасан Хасан съумя сам да има търпението и куража да преодолее един чест авторов недъг – бил той на научни или пък художествени текстове: прекалената вяра в собствената непогрешимост, провалила множество иначе добри замисли.


В допълнение трябва да изтъкна, че през продължителния период на редактирането на книгата (а това бе и време на много допълнения, дълги дописвания, нови идеи) процесът по новото създаване на книгата (което да я направи преди всичко годен, четивен продукт, а впоследствие и научен такъв) не бе никак гладък, но бе ползотворен. Защото авторът и редакторът често влизаха в тежки словесни битки за всяка дума, за всеки абзац, за всеки смислов оттенък, без обаче да има припряност, високомерие или нежелание да се вслушаш в другия. А така се постига златното сечение в редакторския процес – изковаването на един състоятелен текст. 


Всичко това се случваше и в интересна среда, тъй като споменатият процес бе едновременно и в Омуртаг, и в Коноп, и в Богнор Реджис, Великобритания, и в София, и в интернет, посредством електронна поща и вайбър.


През този период в лицето на автора виждах последовател на Мелвиловия Ахав, който не можеше да бъде отклонен от пътя, защото и неговият път към целта „върви по железни релси, по които душата му тича,“ без да признава „никакво препятствие, никакъв завой по железния път“.


Като редактор и на други издания, мога да ви уверя, че захаросаните презентации на книги, в които се твърди, че всичко между автора и редактора било  безпроблемно, говори или за липса на редактор, или за игнорирането му и превръщането на книгата в елементарна търговска стока (а не в духовно средище, каквото тя е по природа), или за издание без стойност, което не се нуждае от редакция, а от написването на напълно нов текст. И тук не се касае за влагане на емоции, а за аргументиран подход, за да се получи книга, а не упражнения по графомания. 


Затова бих искал да благодаря на автора Хасан Хасан – и за търпението и за смелостта, които той имаше, както и затова, че от един суров ономастичен текст днес българската книжнина има премислен, редактиран и отдаден текст, който от филологическа гледна точка може да бъде квалифициран като приносна книга.


След представянията в Англия и в град Омуртаг днес тя е и тук – в столицата, на територията на Народно читалище „Възраждане 1928“, в нашата библиотека – с вярата, надеждата и любовта, че книгата ще се чете.   





  Росен Велчев, председател на НЧ „Възраждане 1928“ 

